b"\n_START_ARTICLE_\nPilar de Borb\xc3\xb3 i de Borb\xc3\xb3-Dues Sic\xc3\xadlies\n_START_SECTION_\nBiografia\n_START_PARAGRAPH_\nVa n\xc3\xa9ixer el 30 de juliol de 1936 al domicili dels seus pares a Canes (Fran\xc3\xa7a). Va ser batejada a la mateixa poblaci\xc3\xb3 amb els noms de Maria del Pilar Alfonsa Joana Vict\xc3\xb2ria Llu\xc3\xafsa Ign\xc3\xa0sia de Tots els Sants i els seus padrins van ser el seu avi patern, el rei Alfons XIII, que va actuar per delegaci\xc3\xb3, i la seva \xc3\xa0via materna, la infanta Llu\xc3\xafsa d'Orleans, comtessa de Caserta._NEWLINE_Va anar a viure a Roma (Regne d'It\xc3\xa0lia) on la Fam\xc3\xadlia Reial espanyola va fixar la seva resid\xc3\xa8ncia a l'exili. L'any 1941, despr\xc3\xa9s de la ren\xc3\xbancia realitzada per Alfons XIII, el seu pare va passar a ser el titular dels drets din\xc3\xa0stics de la Corona espanyola a l'exili. Durant la Segona Guerra Mundial va viure a Lausana (Su\xc3\xafssa) on residia la seva \xc3\xa0via, la reina Vict\xc3\xb2ria Eug\xc3\xa8nia, fins que l'any 1946 la seva fam\xc3\xadlia fixa la resid\xc3\xa8ncia a Portugal i passa a viure a Estoril. _NEWLINE_La seva fam\xc3\xadlia la va intentar casar amb el rei Baldu\xc3\xad de B\xc3\xa8lgica que s'acab\xc3\xa0 casant amb la reina Fabiola, acompanyant de la infanta Pilar durant la trobada a Brussel\xc2\xb7les organitzada per la reina Vict\xc3\xb2ria Eug\xc3\xa8nia amb la intenci\xc3\xb3 de que la infanta espanyola i el rei belga es coneguessin._NEWLINE_Al casament del seu germ\xc3\xa0 Joan Carles amb la princesa Sofia de Gr\xc3\xa8cia, l'any 1962, va ser una de les vuit dames d'honor de la n\xc3\xbavia._NEWLINE_Va rebre una medalla del Govern portugu\xc3\xa8s per la seva tasca d'atenci\xc3\xb3 a ferits i difunts pels fets ocorreguts l'any 1963 en l'enfonsament del sostre de l'estaci\xc3\xb3 Cais do Sodr\xc3\xa9 quan treballava a l'Hospital Dos Capuchos._NEWLINE_Es va casar el 5 de maig de 1967 al monestir de Los Jer\xc3\xb3nimos de Bel\xc3\xa9m de Lisboa amb l'arist\xc3\xb2crata espanyol, Luis G\xc3\xb3mez-Acebo (1931-1991), vescomte de la Torre. El fet de contraure matrimoni morgan\xc3\xa0tic; \xc3\xa9s a dir, amb una persona no vinculada a cap fam\xc3\xadlia reial, li va fer renunciar els seus drets successoris a la Corona espanyola. Amb motiu de l'enlla\xc3\xa7, el comte de Barcelona li va concedir la facultat d'utilitzar el t\xc3\xadtol de duquessa de Badajoz, amb Grandesa d'Espanya, facultat reconeguda per la Dictadura franquista que li va permetre usar el t\xc3\xadtol a Espanya. Fruit de la uni\xc3\xb3 amb el vescomte de la Torre van n\xc3\xa9ixer cinc fills: Simoneta (1968), Juan (1969), Bruno (1971), Beltr\xc3\xa1n (1973) i Fernando (1974)._NEWLINE_El seu marit va morir el 9 de mar\xc3\xa7 de 1991 a conseq\xc3\xbc\xc3\xa8ncia d'un c\xc3\xa0ncer limf\xc3\xa0tic._NEWLINE_Ha estat membre del Comit\xc3\xa8 Ol\xc3\xadmpic Espanyol des de 1992, presidenta de la Federaci\xc3\xb3 Equestre (1994-2006), membre del Comit\xc3\xa8 Ol\xc3\xadmpic Internacional (1996-2006) i membre honor\xc3\xa0ria des de 2006. Entre 2007 i 2009 va ser la presidenta de la federaci\xc3\xb3 Europa Nostra pel patrimoni cultural. Ostenta la presid\xc3\xa8ncia d'honor de l'entitat ben\xc3\xa8fica Nuevo Futuro._NEWLINE_El 2016, arran de que el diari alemany S\xc3\xbcddeutsche Zeitung va tenir acc\xc3\xa9s a una s\xc3\xa8rie de documents que revelaven l'exist\xc3\xa8ncia de societats offshore creades a Panam\xc3\xa0, coneguts popularment com a papers de Panam\xc3\xa0, es va fer p\xc3\xbablic que la infanta Pilar va dirigir entre 1974 i 2014 una d'aquestes societats, denominada Delantera Financiera. L'Ag\xc3\xa8ncia Tribut\xc3\xa0ria espanyola va iniciar una investigaci\xc3\xb3 per aclarir la legalitat d'aquestes activitats."